Document ID: 32006D0680

32006D0680
L 279/24
JURNALUL OFÍCIAL AL UNIUNII EUROPENE
DECIZIA COMISIEI
din 6 octombrie 2006
de modificare a Deciziei 2003/858/CE în ceea ce privește lista teritoriilor din care sunt autorizate importurile în Comunitatea Europeană de anumite specii de pești vii, precum și icre și gameți ai acestora, destinați creșterii
[notificată cu numărul C(2006) 4361]
(Text cu relevanță pentru SEE)
(2006/680/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolul 19 alineatul (1),
întrucât:
(1)
Decizia 2003/858/CE a Comisiei din 21 noiembrie 2003 de stabilire a condițiilor de sănătate animală și a cerințelor de certificare care se aplică importului de pești vii de acvacultură, de icre și gameți ai acestora destinați creșterii, precum și de pești vii de acvacultură și de produse derivate destinate consumului uman (2) stabilește o listă a țărilor terțe sau a părților țărilor terțe din care sunt autorizate importurile în Comunitate de pești vii, precum și de icre și gameți ai acestora destinați creșterii.
(2)
În martie 2006, experți veterinari ai Comunității au efectuat o inspecție la fața locului în Albania, pentru a verifica respectarea dispozițiilor Deciziei 2003/858/CE.
(3)
Constatările făcute în urma acestei inspecții arată că Albania nu este în măsură să furnizeze garanțiile privind sănătatea animală necesare pentru exportul în Comunitate de pești vii, precum și de icre și gameți ai acestora destinați creșterii.
(4)
Având în vedere că asemenea importuri ar putea amenința grav situația sanitară a animalelor acvatice din Comunitate, este necesar să se elimine Albania de pe lista țărilor terțe din care statele membre sunt autorizate să importe în Comunitate pești vii și icre și gameți ai acestora destinați creșterii, prevăzută în anexa I la Decizia 2003/858/CE.
(5)
Prin urmare, este necesar să se modifice Decizia 2003/858/CE în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2003/858/CE se înlocuiește cu textul prevăzut în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 6 octombrie 2006.

Labels: 0
3
5
6